孫節，宋開封人。少隸軍籍，以才勇補右侍禁。與狄青同在延州，數攻破敵砦有功，累遷西京左藏庫副使。皇祐四年，廣源州儂智高反，仁宗遣青討，節隸麾下。五年正月十八日，至歸仁鋪，節為左第一將。智高軍初銳甚，節鏖山下，俄中槍而沒。特贈忠武軍節度觀察留後，封其妻為仁壽郡君，官其子二人、從子三人，給諸司副使俸，終其喪。